Document ID: 32000D0004

ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Νοεμβρίου 1999
για την έγκριση των προγραμμάτων ελέγχων με στόχο την πρόληψη των ζωονόσων τα οποία υπέβαλαν τα κράτη μέλη για το 2000 και τον καθορισμό του επιπέδου της κοινοτικής χρηματοδοτικής συνδρομής
[κοινοποιηθείσα υπό τον αριθμό Ε(1999) 3985]
(Τα κείμενα στη δανική, αγγλική και φινλανδική γλώσσα είναι τα μόνα αυθεντικά)
(2000/4/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, όσον αφορά τις δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2) του Συμβουλίου, και ιδίως το άρθρο 24 σημείο 6 και τα άρθρα 29 και 32,
Εκτιμώντας τα ακόλουθα:
(1) στο κεφάλαιο 2 του τίτλου ΙΙΙ της απόφασης 90/424/ΕΟΚ προβλέπεται η δυνατότητα χρηματοδοτικής συνδρομής της Κοινότητας για τη διενέργεια των ελέγχων οι οποίοι αποσκοπούν στην πρόληψη των ζωονόσων·
(2) τα κράτη μέλη υπέβαλαν προγράμματα για την πρόληψη των ζωονόσων στις χώρες τους·
(3) τα προγράμματα αυτά περιλαμβάνονται στον κατάλογο προτεραιότητας των προγραμμάτων για την εξάλειψη και εποπτεία των ασθενειών των ζώων τα οποία μπορούν να τύχουν χρηματοδοτικής συνδρομής από την Κοινότητα κατά το 2000 και θεσπίστηκαν με την απόφαση 1999/702/ΕΚ της Επιτροπής(3)·
(4) ενόψει του σημαντικού ρόλου των προγραμμάτων στην επίτευξη του επιδιωκόμενου από την Κοινότητα στόχου όσον αφορά την πρόληψη των ζωονόσων, είναι σκόπιμο να καθορισθεί η χρηματοδοτική συνδρομή της Κοινότητας στο 50 % των δαπανών τις οποίες πραγματοποιούν τα ενδιαφερόμενα κράτη μέλη για την εφαρμογή των μέτρων καθώς και ένα μέγιστο ποσό χρημάτων για κάθε πρόγραμμα·
(5) η Κοινότητα θα χορηγήσει χρηματοδοτική συνδρομή εφόσον τα προγραμματισμένα μέτρα ολοκληρωθούν και οι αρχές παράσχουν κάθε απαραίτητη πληροφορία εντός της ορισθείσας προθεσμίας·
(6) τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το πρόγραμμα για την εποπτεία και τον έλεγχο της σαλμονέλας στα πουλερικά αναπαραγωγής, το οποίο υπέβαλε η Δανία, εγκρίνεται για την περίοδο από 1ης Ιανουαρίου 2000 έως 31 Δεκεμβρίου 2000.
2. Η κοινοτική χρηματοδοτική συνδρομή ανέρχεται στο 50 % των δαπανών τις οποίες θα πραγματοποιήσει η Δανία για την εφαρμογή του προγράμματος, με μέγιστο ποσό 400000 ευρώ για:
- ανάλογα με την κατάσταση, την καταστροφή των πουλερικών αναπαραγωγής ή τη διαφορά μεταξύ της εκτιμώμενης αξίας των πουλερικών αναπαραγωγής και των εσόδων από την πώληση του υποβληθέντος σε θερμική επεξεργασία κρέατος των πουλερικών αυτών,
- την καταστροφή των εκκολαφθέντων αυγών επώασης,
- ανάλογα με την κατάσταση, την καταστροφή των μη εκκολαφθέντων αυγών επώασης ή τη διαφορά μεταξύ της εκτιμώμενης αξίας των μη εκκολαφθέντων αυγών επώασης και των εσόδων από την πώληση των υποβληθέντων σε θερμική επεξεργασία προϊόντων αυγών τα οποία λαμβάνονται με βάση τα αυγά αυτά.
Άρθρο 2
1. Το πρόγραμμα για την εποπτεία και τον έλεγχο της σαλμονέλας στα πουλερικά αναπαραγωγής, το οποίο υπέβαλε η Ιρλανδία, εγκρίνεται για την περίοδο από 1ης Ιανουαρίου 2000 έως 31 Δεκεμβρίου 2000.
2. Η κοινοτική χρηματοδοτική συνδρομή ανέρχεται στο 50 % των δαπανών τις οποίες θα πραγματοποιήσει η Ιρλανδία για την εφαρμογή του προγράμματος, με μέγιστο ποσό 50000 ευρώ για:
- ανάλογα με την κατάσταση, την καταστροφή των πουλερικών αναπαραγωγής ή τη διαφορά μεταξύ της εκτιμώμενης αξίας των πουλερικών αναπαραγωγής και των εσόδων από την πώληση του υποβληθέντος σε θερμική επεξεργασία κρέατος των πουλερικών αυτών,
- την καταστροφή των εκκολαφθέντων αυγών επώασης,
- ανάλογα με την κατάσταση, την καταστροφή των μη εκκολαφθέντων αυγών επώασης ή τη διαφορά μεταξύ της εκτιμώμενης αξίας των μη εκκολαφθέντων αυγών επώασης και των εσόδων από την πώληση των υποβληθέντων σε θερμική επεξεργασία προϊόντων αυγών τα οποία λαμβάνονται με βάση τα αυγά αυτά.
Άρθρο 3
1. Το πρόγραμμα για την πρόληψη της μόλυνσης τροφίμων από εντεροαιμορραγική Escherichia coli (EHEC) το οποίο υπέβαλε η Φινλανδία, εγκρίνεται για την περίοδο από 1ης Ιανουαρίου 2000 έως 31 Δεκεμβρίου 2000.
2. Η κοινοτική χρηματοδοτική συνδρομή ανέρχεται στο 50 % των δαπανών τις οποίες θα πραγματοποιήσει η Φινλανδία για την εφαρμογή του προγράμματος, με μέγιστο ποσό 125000 ευρώ.
Άρθρο 4
Η κοινοτική χρηματοδοτική συνδρομή για τα προγράμματα τα οποία αναφέρονται στα άρθρα 1 έως 3 θα χορηγηθεί εφόσον:
α) το ενδιαφερόμενο κράτος μέλος θα έχει θέσει σε ισχύ, από την 1η Ιανουαρίου 2000, τις νομοθετικές, κανονιστικές και διοικητικές διατάξεις που απαιτούνται για την υλοποίηση του προγράμματος·
β) διαβιβάζεται έκθεση στην Επιτροπή ανά τετράμηνο σχετικά με την πρόοδο του προγράμματος και τις συνεπαγόμενες δαπάνες, το αργότερο τέσσερις εβδομάδες μετά το πέρας εκάστης περιόδου αναφοράς·
γ) διαβιβάζεται τελική έκθεση σχετικά με την τεχνική εκτέλεση του προγράμματος συνοδευομένη από τα αιτιολογημένα αποδεικτικά σχετικά με τις συνεπαγόμενες δαπάνες, το αργότερο μέχρι την 1η Ιουνίου 2001,
και υπό τον όρο ότι έχει τηρηθεί η κοινοτική κτηνιατρική νομοθεσία.
Άρθρο 5
1. Η Επιτροπή, σε συνεργασία με τις αρμόδιες εθνικές αρχές, δύναται να διενεργεί τους επιτόπιους ελέγχους για να διαπιστώσει ότι εκτελέσθηκαν τα μέτρα και οι δαπάνες οι οποίες αποτελούν αντικείμενο ενίσχυσης.
Η Επιτροπή ενημερώνει τα κράτη μέλη για την έκβαση των ελέγχων.
2. Τα άρθρα 8 και 9 του κανονισμού (ΕΟΚ) αριθ. 1258/1999 του Συμβουλίου, της 17ης Μαΐου 1999, σχετικά με τη χρηματοδότηση της κοινής γεωργικής πολιτικής(4), εφαρμόζονται τηρουμένων των αναλογιών.
3. Η χρηματοδοτική συνδρομή της Κοινότητας θα χορηγηθεί μόνον εφόσον τα προγράμματα έχουν πράγματι υλοποιηθεί σύμφωνα με τους κοινοτικούς κανόνες.
Άρθρο 6
Η παρούσα απόφαση απευθύνεται στη Δανία, την Ιρλανδία και τη Φινλανδία.
Βρυξέλλες, 30 Νοεμβρίου 1999.

Labels: 0
18
19
6